“รัฐบาล” ยันจ่ายเงินอุดหนุนเด็กแรกเกิดตามแผน! แม้ร่าง พ.ร.บ.งบฯปี 63 สะดุด
“รัฐบาล” ยืนยันจ่ายเงินอุดหนุนเด็กแรกเกิดตามแผน! แม้ร่าง พ.ร.บ.งบประมาณรายจ่าย ประจำปีงบประมาณ 2563 สะดุด
“รัฐบาล” ยืนยันจ่ายเงินอุดหนุนเด็กแรกเกิดตามแผน! แม้ร่าง พ.ร.บ.งบประมาณรายจ่าย ประจำปีงบประมาณ 2563 สะดุด
11 ก.พ. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี กล่าวว่า แม้ขณะนี้ พ.ร.บ.งบประมาณรายจ่ายประจำปีงบประมาณ พ.ศ.2563 จะยังไม่มีผลบังคับใช้ได้ แต่รัฐบาลยังมีงบประมาณเพียงพอสำหรับการจ่ายเงินช่วยเหลือเด็กแรกเกิดเดือนละ 600 บาท ให้แก่ครอบครัวที่มีรายได้ไม่เกิน 1 แสนบาทต่อปีเช่นเดิม
เนื่องจากกระทรวงพัฒนาสังคมและความมั่นคงของมนุษย์ (พม.) ได้ขอเบิกงบกลางจำนวน 2,056 ล้านบาทไว้แล้วเพื่อไปดำเนินการจ่ายเงินช่วยเหลือให้แก่ผู้ปกครองดังกล่าวสำหรับในช่วงเดือน ก.พ.-มี.ค.63 ซึ่ง ครม.ได้อนุมัติไปแล้ว
“จากที่งบปี 63 ยังไม่สามารถเบิกจ่ายออกมาได้จึงอาจมีความกังวลของผู้ปกครองว่าเงินช่วยเหลือเด็กแรกเกิดที่รัฐจ่ายให้เดือนละ 600 บาท ตั้งแต่แรกเกิดจนถึงอายุ 6 ปียังมีจ่ายหรือไม่ ขอยืนยันว่ายังมีงบประมาณจ่ายให้แน่นอน ขอให้ผู้ปกครองสบายใจได้ว่าจะได้รับเงินในส่วนนี้แน่นอน” รองโฆษกประจำสำนักนายกรัฐมนตรี ระบุ